આ રમતમાં ૪થી ૪૦ રમનારા હોય છે. બધા રમનાર કૂંડાળાકારે અથવા તો હારમાં ઢીંચણ પર હાથ ટેકવીને ઊભા રહેશે. એક જણ બધા રમનાર પોતાને જોઈ શકે તેવી જગાએ તેમની સામે ઊભા રહેશે. રમત શરૂ થતાં એક જણ જુદી જુદી વસ્તુ અથવા પ્રાણીનાં નામ બોલી, ‘ઊડે’ એમ બોલશે, જેમ કે ‘પોપટ ઊડે’, ‘ચકલી ઊડે’, ‘ઘર ઊડે’, ‘ગાય ઊડે’ વગેરે. એમાંથી જે સ્વયં ઊડી શકે તેનું નામ બોલાય ત્યારે રમનારાઓએ પોતાના સાથળ પર હાથ પછાડવા અને ન ઊડી શકે તેનું નામ બોલાય ત્યારે ન પછાડવા. જે રમનાર ન ઊડી શકે તેનું નામ બોલાય ત્યારે પણ સાથળ પર હાથ પછાડશે, અથવા ઊડી શકે તેના નામ વખતે સાથળ નહીં પછાડે તે બાદ થયો ગણાશે, એટલે કે તે નીચે બેસી જશે. આ પ્રમાણે જે છેલ્લે સુધી રહેશે. તે વિજયી ગણાશે.